Broj: 711-I-1984-M-147/21-02-11

Zagreb, 24. studeni 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Dražena Vranića, općinskog načelnika Općine Kostrena** za davanjem mišljenja Povjerenstva, na 149. sjednici, održanoj dana 24. studenog 2021., donosi sljedeće:

**MIŠLJENJE**

**Radi pravilnog upravljanja predmetnom situacijom, a u cilju očuvanja integriteta i vjerodostojnosti te povjerenja građana u nepristrano obnašanje dužnosti općinskog načelnika, upućuje se dužnosnik** **Dražen Vranić, općinski načelnik Općine Kostrena, da se ispred Općine Kostrena izuzme od sklapanja ugovora o stipendiji za školsku godinu 2021/2022, temeljem Javnog natječaja za dodjelu stipendija učenicima i studentima za školsku akademsku 2021/2022 godinu, sa njegovom kćeri Ninom Vranić, te da za istu radnju ovlasti drugu osobu.**

Obrazloženje

Zahtjev za davanjem mišljenja Povjerenstva podnio je dužnosnik Dražen Vranić, općinski načelnik općine Kostrena. U Povjerenstvu je zahtjev zaprimljen 11. rujna 2021., pod poslovnim brojem 711-U-5471-M-147/21-01-2, povodom kojeg se vodi predmet broj M-147/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Dražen Vranić obnaša dužnost općinskog načelnika Općine Kostrena u aktualnom mandatu od 4. lipnja 2021.g. te da je istu dužnost obnašao i u ranijem mandatu 2017.-2021. Stoga je i Dražen Vranić, povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje odnosno uputu za postupanje a vezano za zaključivanje ugovora o stipendiji za školsku godinu 2021 /2022 sa njegovom kćeri Ninom Vranić. Dužnosnik navodi kako Općina Kostrena već dugi niz godina stipendira učenike i studente, koji sukladno važećoj Odluci zadovolje tražene kriterije pa je sukladno tome i njegova kćer prethodne četiri godine bila korisnik stipendije a nakon što bi svake godine, za svaku školsku godinu, kao i svi korisnici, ispunila sve uvjete i kriterije, te prošla cjelokupnu proceduru. Sukladno naprijed navedenom i za ovu školsku akademsku godinu objavljen je Javni natječaj za dodjelu stipendija učenicima i studentima za školsku akademsku 2021 / 2022 godinu sukladno članku 15. Odluke o stipendiranju učenika i studenata Službene novine Općine Kostrena broj 08/15, 05/21. Isti je objavljen 07. listopada 2021.g. na mrežnoj stranici Općine Kostrena, a obavijest o predmetnom natječaju bila je objavljena i u tiskanom izdanju Novog lista.

Po okončanju roka za dostavu prijava na predmetni javni natječaj, Povjerenstvo za provedbu natječaja za stipendiranje učenika i studenata obradilo je pristigle prijave, te je utvrdilo da trideset i šest studenata ima pravo na stipendiju u iznosu od sedamsto kuna, među kojima je i dužnosnikova kćer Nina Vranić, studentica Medicinskog fakulteta u Rijeci, koja je rangirana na treće mjestu s prosjekom ocjena 4, 94.

Općina Kostrena, sukladno važećim propisima, Zakonu o jedinicama lokalne i područne samouprave, više nema zamjenika općinskog načelnika, te dužnosnik traži mišljenje i način postupanja u ovoj konkretnoj stvari odnosno može li zaključiti i potpisati Ugovor o stipendiranju sa svojom kćeri za školsku godinu 2021 / 2022, te ukoliko ne tko može potpisati predmetni ugovor.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Radi pravilnog upravljanja ovom situacijom, u smislu sprečavanja sukoba interesa, odnosno spječavanja nastanka percepcije javnosti da je dužnosnik obnašanje dužnosti koristio za probitak povezane osobe, Povjerenstvo upućuje da se dužnosnik Dražen Vranić, u cilju očuvanja integriteta i vjerodostojnosti dužnosnika i očuvanja povjerenja građana u nepristrano obnašanje dužnosti općinskog načelnika, ispred Općine Kostrena izuzme od sklapanja ugovora o stipendiji za školsku godinu 2021/2022 temeljem Javnog natječaja za dodjelu stipendija učenicima i studentima za školsku akademsku 2021/2022 godinu, sa njegovom kćeri Ninom Vranić, te da za istu radnju ovlasti drugu osobu.

Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/20., dalje u tekstu: ZLPRS) u navedeni Zakon dodan je novi članak 43.a kojim je propisano da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavcima 3. do 5. navedenog članka ZLPRS-a propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela, privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik kojemu mandat nije prestao, onemogućen obavljati svoju dužnost. Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Privremeni zamjenik, za vrijeme zamjenjivanja općinskog načelnika, odnosno gradonačelnika, ostvaruje prava općinskog načelnika, odnosno gradonačelnika.

Sukladno stavku 7. istog članka ovlast privremenog zamjenika za zamjenjivanje općinskog načelnika, odnosno gradonačelnika prestaje danom nastavljanja obavljanja dužnosti općinskog načelnika, odnosno gradonačelnika po prestanku razloga zbog kojih je općinski načelnik, odnosno gradonačelnik bio onemogućen u obavljanju svoje dužnosti.

Povjerenstvo je od Ministarstva pravosuđa i uprave zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz članka 43.a Zakona o lokalnoj i područnoj (regionalnoj) samoupravi, samo pojedine ovlasti, odnosno povjeriti mu donošenje pojedinih odluka koje se odnose na članove obitelji dužnosnika ili na druge s dužnosnikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika te je pokrenulo konzultacije s navedenim Ministarstvom s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika/gradonačelnika na drugu osobu, međutim do dana donošenja ovog mišljenja iste nisu dovršene.

Slijedom navedenog, kako Općina Kostrena sukladno ranije citiranim odredbama ZLPRS-a nema zamjenika općinskog načelnika, Povjerenstvo upućuje dužnosnika Dražena Vranića da se obrati Ministarstvu pravosuđa i uprave s ciljem pojašnjenja bi li dužnosnik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno, na koga delegirati ovlasti u predmetnoj situaciji s ciljem sprečavanja sukoba interesa.

Slijedom svega navedenog, odlučeno je kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Dražen Vranić, elektroničkom dostavom
2. Objava na internetskoj stranici Povjerenstva
3. Pismohrana